# ארבעה נביאים- עמוס פרק ו

פרק ו פותח בתיאור השאננות שנוצרה במלכות ישראל בימי עמוס, בפרט בקרב עשירי שומרון. מתיאור זה עולות הבעיות הכרוכות בשאננות (הדרך בה נאסף העושר) וההשלכות של חיי המותרות. בחלק השני מתאר הנביא את הפורענות הגדולה שעומדת להתחולל בבתי העשירים ובממלכה כולה.

ללימוד היחידה נקדיש שני שיעורים.

**שאלות מכוונות למידה:**

מהן בעיות העומק הכרוכות בחיי השאננות של עשירי שומרון?

באילו דרכים משתמש הנביא בכדי לעורר זעזוע בלב שומעיו?

[**מבנה היחידה וחלקה הראשון [פסוקים א-ו] 2**](#_Toc72962286)

[**הפורענות על יושבי הארמונות ועל הממלכה 6**](#_Toc72962287)

[**[פסוקים ז-יד] 6**](#_Toc72962288)

## מבנה היחידה וחלקה הראשון [פסוקים א-ו]

מבנה היחידה

פרק ו פותח בתיאור השאננות שנוצרה במלכות ישראל בימי עמוס, בפרט בקרב עשירי שומרון. מתיאור זה עולות הבעיות הכרוכות בשאננות (בפרט בדרך בה נאסף העושר) וההשלכות של חיי המותרות. בחלק השני מתאר הנביא את הפורענות הגדולה שעומדת להתחולל בבתי העשירים ובממלכה כולה.

מהם שני חלקי התוכחה? איך היא קשורה לרקע ההיסטורי?

|  |  |
| --- | --- |
| **שאננות העשירים והוללותם** | (א) הוֹי הַשַּׁאֲנַנִּים בְּצִיּוֹן וְהַבֹּטְחִים בְּהַר שֹׁמְרוֹן נְקֻבֵי רֵאשִׁית הַגּוֹיִם וּבָאוּ לָהֶם בֵּית יִשְׂרָאֵל: (ב) עִבְרוּ כַלְנֵה וּרְאוּ וּלְכוּ מִשָּׁם חֲמַת רַבָּה וּרְדוּ גַת פְּלִשְׁתִּים הֲטוֹבִים מִן הַמַּמְלָכוֹת הָאֵלֶּה אִם רַב גְּבוּלָם מִגְּבֻלְכֶם: (ג) הַמְנַדִּים לְיוֹם רָע וַתַּגִּישׁוּן שֶׁבֶת חָמָס: (ד) הַשֹּׁכְבִים עַל מִטּוֹת שֵׁן וּסְרֻחִים עַל עַרְשׂוֹתָם וְאֹכְלִים כָּרִים מִצֹּאן וַעֲגָלִים מִתּוֹךְ מַרְבֵּק: (ה) הַפֹּרְטִים עַל פִּי הַנָּבֶל כְּדָוִיד חָשְׁבוּ לָהֶם כְּלֵי שִׁיר: (ו) הַשֹּׁתִים בְּמִזְרְקֵי יַיִן וְרֵאשִׁית שְׁמָנִים יִמְשָׁחוּ וְלֹא נֶחְלוּ עַל שֵׁבֶר יוֹסֵף: |
| **הפורענות על יושבי הארמונות והממלכה** | (ז) לָכֵן עַתָּה יִגְלוּ בְּרֹאשׁ גֹּלִים וְסָר מִרְזַח סְרוּחִים:  (ח) נִשְׁבַּע אֲ-דֹנָי ה'בְּנַפְשׁוֹ נְאֻם ה' אֱלֹהֵי צְבָאוֹת מְתָאֵב אָנֹכִי אֶת גְּאוֹן יַעֲקֹב וְאַרְמְנֹתָיו שָׂנֵאתִי וְהִסְגַּרְתִּי עִיר וּמְלֹאָהּ: (ט) וְהָיָה אִם יִוָּתְרוּ עֲשָׂרָה אֲנָשִׁים בְּבַיִת אֶחָד וָמֵתוּ: (י) וּנְשָׂאוֹ דּוֹדוֹ וּמְסָרְפוֹ לְהוֹצִיא עֲצָמִים מִן הַבַּיִת וְאָמַר לַאֲשֶׁר בְּיַרְכְּתֵי הַבַּיִת הַעוֹד עִמָּךְ וְאָמַר אָפֶס וְאָמַר הָס כִּי לֹא לְהַזְכִּיר בְּשֵׁם ה': (יא) כִּי הִנֵּה ה' מְצַוֶּה וְהִכָּה הַבַּיִת הַגָּדוֹל רְסִיסִים וְהַבַּיִת הַקָּטֹן בְּקִעִים: (יב) הַיְרֻצוּן בַּסֶּלַע סוּסִים אִם יַחֲרוֹשׁ בַּבְּקָרִים כִּי הֲפַכְתֶּם לְרֹאשׁ מִשְׁפָּט וּפְרִי צְדָקָה לְלַעֲנָה: (יג) הַשְּׂמֵחִים לְלֹא דָבָר הָאֹמְרִים הֲלוֹא בְחָזְקֵנוּ לָקַחְנוּ לָנוּ קַרְנָיִם: (יד) כִּי הִנְנִי מֵקִים עֲלֵיכֶם בֵּית יִשְׂרָאֵל נְאֻם ה' אֱלֹהֵי הַצְּבָאוֹת גּוֹי וְלָחֲצוּ אֶתְכֶם מִלְּבוֹא חֲמָת עַד נַחַל הָעֲרָבָה: |

**למורה**: המילה "לכן" פותחת את תיאור הפורענות, ולכן... חלוקת היחידה פשוטה. אנו מציעים לשתף את התלמידים בחלוקה.

גילויי השאננות – פסוקים א-ו

היחידה פותחת בתיאור השאננות הקיימת בממלכת ישראל וביהודה כאחד, שנבעה קודם כל, מהצלחותיהן של שתי הממלכות באותם ימים

הקריאה להתבונן בגורל הערים שמסביב לממלכה

הנביא פותח את התוכחה בקריאה ליושבי ממלכות יהודה וישראל להתבונן בגורל הערים שמסביב לממלכה:

(א) הוֹי הַשַּׁאֲנַנִּים בְּצִיּוֹן וְהַבֹּטְחִים בְּהַר שֹׁמְרוֹן נְקֻבֵי רֵאשִׁית הַגּוֹיִם וּבָאוּ לָהֶם בֵּית יִשְׂרָאֵל: (ב) עִבְרוּ כַלְנֵה וּרְאוּ וּלְכוּ מִשָּׁם חֲמַת רַבָּה וּרְדוּ גַת פְּלִשְׁתִּים הֲטוֹבִים מִן הַמַּמְלָכוֹת הָאֵלֶּה אִם רַב גְּבוּלָם מִגְּבֻלְכֶם:

מה פשר הקריאה של הנביא לראות מה אירע בכלנה, חמת ובגת? כולן ערים חשובות שבגבולות ממלכות ישראל ויהודה באותם ימים (בנוגע לגת – ראו על כיבושה בידי [עוזיהו בדה"ב כו, ו](http://kodesh.mikranet.org.il/i/tr/t25b26.htm).

מנבואת ישעיהו בפרק י אנו למדים שבימי חזקיהו מלך יהודה כבר נכבשו הערים הצפוניות כלנו וחמת בידי האשורים:

**ישעיהו פרק י**

(ז) וְהוּא לֹא כֵן יְדַמֶּה וּלְבָבוֹ לֹא כֵן יַחְשֹׁב כִּי לְהַשְׁמִיד בִּלְבָבוֹ וּלְהַכְרִית גּוֹיִם לֹא מְעָט: (ח) כִּי יֹאמַר הֲלֹא שָׂרַי יַחְדָּו מְלָכִים: (ט) הֲלֹא כְּכַרְכְּמִישׁ כַּלְנוֹ אִם לֹא כְאַרְפַּד חֲמָת אִם לֹא כְדַמֶּשֶׂק שֹׁמְרוֹן: (י) כַּאֲשֶׁר מָצְאָה יָדִי לְמַמְלְכֹת הָאֱלִיל וּפְסִילֵיהֶם מִירוּשָׁלִַם וּמִשֹּׁמְרוֹן: (יא) הֲלֹא כַּאֲשֶׁר עָשִׂיתִי לְשֹׁמְרוֹן וְלֶאֱלִילֶיהָ כֵּן אֶעֱשֶׂה לִירוּשָׁלִַם וְלַעֲצַבֶּיהָ

הנביא עמוס קורא אם כך לאנשי הממלכה לראות מה עומד להתחולל בערים הללו– הן הראשונות ליפול בידי האויב, שעומד לפגוע אנושות בממלכות ישראל ויהודה - בכדי להוציאם משאננותם.

על שימוש בשאלות רטוריות ביחידה

נשים לב שעמוס משתמש יחסית הרבה בשאלות רטוריות:

"**הֲטוֹבִים מִן הַמַּמְלָכוֹת הָאֵלֶּה אִם רַב גְּבוּלָם מִגְּבֻלְכֶם**" (ב),

וכך גם בסוף היחידה: "**הַיְרֻצוּן בַּסֶּלַע סוּסִים אִם יַחֲרוֹשׁ בַּבְּקָרִים**" (יב).

וכן ביחידה הקודמת: "**הַזְּבָחִים וּמִנְחָה הִגַּשְׁתֶּם לִי בַמִּדְבָּר אַרְבָּעִים שָׁנָה בֵּית יִשְׂרָאֵל**" (ה, כה).

ובפרט הדבר בולט בפרק ג, שאיננו בתכנית הלימוד, שיש בו רצף של 7 שאלות רטוריות בזו אחר זו:

(ג) הֲיֵלְכוּ שְׁנַיִם יַחְדָּו בִּלְתִּי אִם נוֹעָדוּ:

(ד) הֲיִשְׁאַג אַרְיֵה בַּיַּעַר וְטֶרֶף אֵין לוֹ הֲיִתֵּן כְּפִיר קוֹלוֹ מִמְּעֹנָתוֹ בִּלְתִּי אִם לָכָד:

(ה) הֲתִפֹּל צִפּוֹר עַל פַּח הָאָרֶץ וּמוֹקֵשׁ אֵין לָהּ הֲיַעֲלֶה פַּחמִן הָאֲדָמָה וְלָכוֹד לֹא יִלְכּוֹד:

(ו) אִםיִ תָּקַע שׁוֹפָר בְּעִיר וְעָם לֹא יֶחֱרָד וּאִם תִּהְיֶה רָעָה בְּעִיר וַה' לֹא עָשָׂה:

מהי מטרתן של שאלות רטוריות? איך הן פועלות על נפש שומעיהן?

השאלות הללו באות לזעזע את לב השומעים ולערער את בטחונם העצמי, במגמה להוציאם מהשאננות בה הם חיים.

השאננות וההוללות

מהן הפעולות המתוארות בתוכחה? האם השפע הכלכלי וחיי המותרות כשלעצמם הם פשע? האם תורתנו דוגלת בחיי עוני?

(ג) הַמְנַדִּים לְיוֹם רָע וַתַּגִּישׁוּן שֶׁבֶת חָמָס:

(ד) הַשֹּׁכְבִים עַל מִטּוֹת שֵׁן וּסְרֻחִים עַל עַרְשׂוֹתָם וְאֹכְלִים כָּרִים מִצֹּאן וַעֲגָלִים מִתּוֹךְ מַרְבֵּק:

(ה) הַפֹּרְטִים עַל פִּי הַנָּבֶל כְּדָוִיד חָשְׁבוּ לָהֶם כְּלֵי שִׁיר:

(ו) הַשֹּׁתִים בְּמִזְרְקֵי יַיִן וְרֵאשִׁית שְׁמָנִים יִמְשָׁחוּ וְלֹא נֶחְלוּ עַל שֵׁבֶר יוֹסֵף:

פסוק ג "הַמְנַדִּים לְיוֹם רָע וַתַּגִּישׁוּן שֶׁבֶת חָמָס" הוא מפתח להבנת בעיית העומק של עשירי שומרון ויהודה.

"הַמְנַדִּים לְיוֹם רָע" -מה חושבים שאנני ציון ושומרון על הפורענות שניבא הנביא?

רד"ק [ג]:

המנדים ליום רע - המרחיקים יום הרעה עתיד לבא עליהם,כמו שהיו אומרים [על נבואות החורבן של יחזקאל]"ולעתים רחוקות הוא נבא" ([יחזקאל יב, כז](http://kodesh.mikranet.org.il/i/tr/t1212.htm)).

הכתוב רומז על הבעייתיות בחיי העושר: "וַתַּגִּישׁוּן שֶׁבֶת חָמָס" – הבעיה היא בדרך בה הגיע לידיהם השפע. כך עולה מדברי עמוס בפרק ג: "הָאוֹצְרִים חָמָס וָשֹׁד בְּאַרְמְנוֹתֵיהֶם" (ג, י). וכך עולה מדברי ישעיהו בפרק ה: "הוֹי מַגִּיעֵי בַיִת בְּבַיִת שָׂדֶה בְשָׂדֶה יַקְרִיבוּ" (ישעיהו ה, ח) [על פי [רש"י לעמוס ו, ג](http://www.ateret4u.com/online/f_01395.html#HtmpReportNum0005_L2)].

עשירי שומרון שוכבים סרוחים על מטות יקרות ("מִטּוֹת שֵׁן" – העשויות משן הפיל, ראו בדעת מקרא), אוכלים, פורטים, שותים כמויות עצומות של יין ("בְּמִזְרְקֵ ייַיִן" – ראו בדעת מקרא), מושחים עצמם בשמן, וכתוצאה מכך "וְלֹא נֶחְלוּ עַל שֵׁבֶר יוֹסֵף"– אינם מרגישים בצער השבר העומד להתחולל (על פי [מצודת דוד](http://www.ateret4u.com/online/f_01468.html#HtmpReportNum0005_L2)). ההשתקעות בתענוגות החיים העמיקו את שאננותם והובילוה בסופו של דבר לאסון לאומי.

יוצא אם-כך ששתי בעיות עומק כרוכות בשאננותם של עשירי שומרון: הראשונה היא, הדרך הבעייתית בה הושג השפע הכלכלי "חָמָס",והשניה, הן ההשלכות של חיי השפע ושל השאננות "וְלֹא נֶחְלוּ עַל שֵׁבֶר יוֹסֵף".

**למורה**: פסוקי התוכחה הללו מזמנים לפתוח דיון עם התלמידים בנושא של השפע החומרי, השפעות העושר על האדם והחברה, הניסיון שבשפע.

**להעמקה**: גם לנביא ישעיהו יש ביקורת על חיי המותרות, והוא מונה את מלבושי ותכשיטי הפאר של נשות ירושלים הגאות

ישעיהו פרק ג:

(טז) וַיֹּאמֶר ה' יַעַן כִּי גָבְהוּ בְּנוֹת צִיּוֹן וַתֵּלַכְנָה נטוות נְטוּיוֹת גָּרוֹן וּמְשַׂקְּרוֹת עֵינָיִם הָלוֹךְ וְטָפֹף תֵּלַכְנָה וּבְרַגְלֵיהֶם תְּעַכַּסְנָה:

(יז) וְשִׂפַּח אֲ-דֹנָי קָדְקֹד בְּנוֹת צִיּוֹן וה' פָּתְהֵן יְעָרֶה:

(יח) בַּיּוֹם הַהוּא יָסִיר אֲ-דֹנָי אֵת תִּפְאֶרֶת הָעֲכָסִים וְהַשְּׁבִיסִים וְהַשַּׂהֲרֹנִים:

(יט) הַנְּטִיפוֹת וְהַשֵּׁירוֹת וְהָרְעָלוֹת:

(כ) הַפְּאֵרִים וְהַצְּעָדוֹת וְהַקִּשֻּׁרִים וּבָתֵּי הַנֶּפֶשׁ וְהַלְּחָשִׁים:

(כא) הַטַּבָּעוֹת וְנִזְמֵי הָאָף:

(כב) הַמַּחֲלָצוֹת וְהַמַּעֲטָפוֹת וְהַמִּטְפָּחוֹת וְהָחֲרִיטִים:

(כג) וְהַגִּלְיֹנִים וְהַסְּדִינִים וְהַצְּנִיפוֹת וְהָרְדִידִים:

## הפורענות על יושבי הארמונות ועל הממלכה

## [פסוקים ז-יד]

תיאור הפורענות פותח בפורענות שתתחולל על העשירים ומתרחבת לכל הממלכה:

|  |  |
| --- | --- |
| **הפורענות על יושבי הארמונות** | (ז) לָכֵן עַתָּה יִגְלוּ בְּרֹאשׁ גֹּלִים וְסָר מִרְזַח סְרוּחִים:  (ח) נִשְׁבַּע אֲ-דֹנָי ה' בְּנַפְשׁוֹ נְאֻם ה' אֱלֹהֵי צְבָאוֹת מְתָאֵב אָנֹכִי אֶת גְּאוֹן יַעֲקֹב וְאַרְמְנֹתָיו שָׂנֵאתִי וְהִסְגַּרְתִּי עִיר וּמְלֹאָהּ: (ט) וְהָיָה אִם יִוָּתְרוּ עֲשָׂרָה אֲנָשִׁים בְּבַיִת אֶחָד וָמֵתוּ: (י) וּנְשָׂאוֹ דּוֹדוֹ וּמְסָרְפוֹ לְהוֹצִיא עֲצָמִים מִן הַבַּיִת וְאָמַר לַאֲשֶׁר בְּיַרְכְּתֵי הַבַּיִת הַעוֹד עִמָּךְ וְאָמַר אָפֶס וְאָמַר הָס כִּי לֹא לְהַזְכִּיר בְּשֵׁם ה': (יא) כִּי הִנֵּה ה' מְצַוֶּה וְהִכָּה הַבַּיִת הַגָּדוֹל רְסִיסִים וְהַבַּיִת הַקָּטֹן בְּקִעִים: |
| **הפורענות על הממלכה** | (יב) הַיְרֻצוּן בַּסֶּלַע סוּסִים אִם יַחֲרוֹשׁ בַּבְּקָרִים כִּי הֲפַכְתֶּם לְרֹאשׁ מִשְׁפָּט וּפְרִי צְדָקָה לְלַעֲנָה:  (יג) הַשְּׂמֵחִים לְלֹא דָבָר הָאֹמְרִים הֲלוֹא בְחָזְקֵנוּ לָקַחְנוּ לָנוּ קַרְנָיִם: (יד) כִּי הִנְנִי מֵקִים עֲלֵיכֶם בֵּית יִשְׂרָאֵל נְאֻם ה' אֱלֹהֵי הַצְּבָאוֹת גּוֹי וְלָחֲצוּ אֶתְכֶם מִלְּבוֹא חֲמָת עַד נַחַל הָעֲרָבָה: |

הפורענות שתתחולל בארמונות

מהי המידה כנגד מידה בתחילת התיאור?

(ז) לָכֵן עַתָּה יִגְלוּ בְּרֹאשׁ גֹּלִים וְסָר [מִרְזַח](http://www.ateret4u.com/online/f_01395.html#HtmpReportNum0005_L2)  סְרוּחִים

הנביא משתמש במספר אמצעים בכדי לזעזע את שומעיו. הוא פותח בלשון שבועה:[ח] "נִשְׁבַּע אֲ-דֹנָי ה' בְּנַפְשׁוֹ נְאֻם ה' אֱלֹהֵי צְבָאוֹת", שהיא כשלעצמה מעניקה לנבואה עוצמה מפחידה.

להעמקה: השימוש בשבועה

השימוש בשבועת ה' נדיר בתנ"ך והוא מופיע בהקשרים בודדים, בד"כ בנוגע לשבועת ה' לאבות. בנבואת עמוס יש שימוש רב יחסית בלשון שבועה והוא מופיע בשלושה הקשרים שונים, כולם קשורים לפורענות בהם מציין הנביא את שבועת ה', מה שאמור להעצים את הזעזוע של שומעיו – ראו: עמוס: [ד, ג](http://kodesh.snunit.k12.il/i/tr/t1504.htm); [ו, ח](http://kodesh.snunit.k12.il/i/tr/t1506.htm); [ח, ז](http://kodesh.snunit.k12.il/i/tr/t1508.htm):.

גם בהמשך פסוק ח יש שימוש בפעלים המעוררים זעזוע:

[מְתָאֵב](http://www.ateret4u.com/online/f_01395.html#HtmpReportNum0005_L2) אָנֹכִי אֶת גְּאוֹן יַעֲקֹב וְאַרְמְנֹתָיו שָׂנֵאתִי וְהִסְגַּרְתִּי עִיר וּמְלֹאָהּ

מה הקשר בין הפעלים הללו לפעלים שנזכרו בתוכחה על הקרבנות בפרק ה?

ומכאן ואילך הנביא מתאר את גודל הזוועה שתתברר בתוך הבתים:

(ט) וְהָיָה אִם יִוָּתְרוּ עֲשָׂרָה אֲנָשִׁים בְּבַיִת אֶחָד וָמֵתוּ: (י) וּנְשָׂאוֹ דּוֹדוֹ וּמְסָרְפוֹ לְהוֹצִיא עֲצָמִים מִן הַבַּיִת וְאָמַר לַאֲשֶׁר בְּיַרְכְּתֵי הַבַּיִת הַעוֹד עִמָּךְ וְאָמַר אָפֶס וְאָמַר הָס כִּי לֹא לְהַזְכִּיר בְּשֵׁם ה':

בפסוק י יש תיאור של דו-שיח בין אנשים שבאים לחפש ניצולים ומפנים את המתים מהבתים ([על פי רש"י](http://www.ateret4u.com/online/f_01395.html#HtmpReportNum0005_L2)):

וּנְשָׂאוֹ דּוֹדוֹ וּמְסָרְפוֹ לְהוֹצִיא עֲצָמִים מִן הַבַּיִת

וְאָמַר לַאֲשֶׁר בְּיַרְכְּתֵי הַבַּיִת: הַעוֹד עִמָּךְ?

וְאָמַר: אָפֶס

וְאָמַר: הָס כִּי לֹא לְהַזְכִּיר בְּשֵׁם ה':

בפסוק יא מתאר הנביא את הרס כל הבתים: "כִּי הִנֵּה ה' מְצַוֶּה וְהִכָּה הַבַּיִת הַגָּדוֹל רְסִיסִים וְהַבַּיִת הַקָּטֹן בְּקִעִים", ותיאור זה מצטרף לתיאורים נוספים בנבואות עמוס וישעיהו המתארות את הריסת הבתים:

**עמוס פרק ג**: (**טו) וְהִכֵּיתִי בֵית הַחֹרֶף עַל בֵּית הַקָּיִץ וְאָבְדוּ בָּתֵּי הַשֵּׁן וְסָפוּ בָּתִּים רַבִּים נְאֻם ה'**

**ישעיהו פרק ה**: **(ט) בְּאָזְנָי ה' צְבָאוֹת אִם לֹא בָּתִּים רַבִּים לְשַׁמָּה יִהְיוּ גְּדֹלִים וְטוֹבִים מֵאֵין יוֹשֵׁב**

מה הקשר בין הרס הבתים לתיאור השאננות בחלק הראשון של פרק ו בעמוס? כשם שגילויי השאננות התרחשו בבתים, כך הפורענות תתחולל בתוך הבתים.

הפורענות על הממלכה– פסוקים יב-יד

על מה חוזר הנביא ביאור הזה ומדוע?

יב) הַיְרֻצוּן בַּסֶּלַע סוּסִים אִם יַחֲרוֹשׁ בַּבְּקָרִים כִּי הֲפַכְתֶּם לְרֹאשׁ מִשְׁפָּט וּפְרִי צְדָקָה לְלַעֲנָה: (יג) הַשְּׂמֵחִים לְלֹא דָבָר הָאֹמְרִים הֲלוֹא בְחָזְקֵנוּ לָקַחְנוּ לָנוּ קַרְנָיִם: (יד) כִּי הִנְנִי מֵקִים עֲלֵיכֶם בֵּית יִשְׂרָאֵל נְאֻם ה' אֱלֹהֵי הַצְּבָאוֹת גּוֹי וְלָחֲצוּ אֶתְכֶם מִלְּבוֹא חֲמָת עַד נַחַל הָעֲרָבָה:

הנביא פותח את התיאור בשאלה רטורית, כמו שאף אחד לא חולק על כך שלא חורשים בסוסים או בשוורים את הסלע, כך אי אפשר להעלות על הדעת מה שהם עשו: "כִּי הֲפַכְתֶּם לְרֹאשׁ מִשְׁפָּט וּפְרִי צְדָקָה לְלַעֲנָה" (על פי רד"ק) – וכפי שכבר למדנו, משפט וצדקה הם התשתית ההכרחית לקיום של עם ישראל.

הנביא לועג לשאננים השמחים על מצבה הטוב של הממלכה:

**(יג) הַשְּׂמֵחִים לְלֹא דָבָר הָאֹמְרִים הֲלוֹא בְחָזְקֵנוּ לָקַחְנוּ לָנוּ קַרְנָיִם**, ומבשר שעוד מעט וכל ההישגים הללו ירדו לטמיון:

**(יד) כִּי הִנְנִי מֵקִים עֲלֵיכֶם בֵּית יִשְׂרָאֵל נְאֻם ה' אֱלֹהֵי הַצְּבָאוֹת גּוֹי וְלָחֲצוּ אֶתְכֶם מִלְּבוֹא חֲמָת עַד נַחַל הָעֲרָבָה**.

רד"ק [יד]:

הנני מקים עליכם, גוי - זהו מלך אשור עם צבאו:

מלבא חמת עד נחל הערבה - אמר מה שאתם אומרים שלקחתם בחזקכם, כמו שאמר בירבעם בן יואש" מלבא חמת עדים הערבה"([מל"ב יד, כה](http://kodesh.snunit.k12.il/i/tr/t09b14.htm)). תראו כשאסיר פני מכם יבא הגוי הזה וילחצו אתכם בארץ הזאת ויוציאכם מתוכה. ונחל הערבה זהו ים הערבה:

מידי מי תבוא הפורענות? מדוע הנביא מזכיר דווקא את השמות "לבוא חמת" ו"נחל הערבה"?

המשמעות המחרידה של דברי הנבואה היא שכל ממלכת ישראל עומדת בפני כיבוש על ידי עם זר!

להעמקה במשמעות פסוק יג:

**1. כפל הלשון בדברי הנביא**

"לא דבר", ו"קרנים" היו שני מקומות יישוב בעבר הירדן (ראו: בראשית יד ה; שמואל ב ט, ד שם יז, כז). מקומות אלה נכבשו מידי הארמים בידי יהואש, אביו של ירבעם בן יואש (ראו: מל"ב יג, כה). שמחת השיבה "לשטחים המשוחררים" מעול הכובשים האכזריים (ראו עמוס א, ג) מתבררת כאן במשמעותה האירונית, ההפוכה, בשל כפל המשמעות הכלול בשמות "לא דבר" ו"קרנים"

**2. הסבר המלבי"ם**

(יג) השמחים ללא דבר. הנה (במלכים ב' י"ד) אמר על ירבעם בן יואש שהוא השיב את גבול ישראל מלבא חמת עד ים הערבה כדבר ה' אשר דבר ביד עבדו יונה בן אמתי אשר מגת החפר כי ראה ה' את עני ישראל מורה מאד וכו' ולא דבר ה' למחות את שם ישראל מתחת השמים ויושיעם ביד ירבעם בן יואש, ור"ל שמה שהצליח ירבעם בעת ההיא להשיב את גבול ישראל, הגם שידע ה' שהם עתידים לגלות מפני עונותיהם, הוא מפני שאז לא נחרץ עדיין גזר דינם. שהגזר דין של הגלות לא נחרץ עד ימי עמוס, שאז נחרצה הגזרה שיגלו, וכמ"ש עמ"ש "ובעוד ששים וחמש שנה יחת אפרים מעם" (ישעיה ז) שהוא מן העת שניבא עמוס שישראל גלה יגלה מעל אדמתו, שאז נחרץ גזר דינם שיגלה אחר ס" השנה. ואחר שבימי ירבעם בן יואש עדיין לא נגזרה הגזרה, שעל זה אמר "ולא דבר ה' למחות את שם ישראל" (מל"ב יד), דהיינו שלא דבר הגזר דין עדיין אז, וראה שהם מעונים מאד ואם יניחם ביד הטבע והמקרה יכלו מעצמם,ו לא היה עדיין זמן לזה, לכן הוכרח להושיעם ביד ירבעם בן יואש. והדור ההוא ששמע ונבואה זו מפי יונה בן אמתי, שהגיד להם שמה שהושיעם הוא מפני שה' לא דבר לכלותם, שמחו, על לא דבר, היינו על שלא יצא דברו גזרה עליהם, ועל פי זה חשבו אחר שמה שהתגברו על האויב והושב גבול ישראל מלבא חמת עדים הערבה, לא היה ע"י שה' דבר, רקע "י שה' לא דבר. אם- כן התשועה לא הייתה בדרך נס מאת ה' כי לא הושיעם בפועל ע"י דבור שדבר לטובתם, רק היה ע"י שלא דבר רע עליהם, ועי" כנושעו מעצמם ע"י כח ירבעם במלחמה. ועי"ז חשבו שנצחו בחזקתם וגבורתם, ואמרו "הלא בחזקנו לקחנו לנו קרנים" שמה שנצחנו היה ע"י חזקנו וגבורתנו, ולכן יעשה ה' עמהם מדה כנגד מדה:

\* מה שורש הטעות של השמחים על הישגי ירבעם בן יואש לפי מלבי"ם?